Igualtat incorpora un nou servici d'assessorament i acompanyament a persones LGTBI: ‘Unitat Diverses’
01 de febrer 2023

![](/media/fz4nopoo/c_diversesmini.jpg?width=850&height=566.9886363636364)

L'Ajuntament de Sagunt, a través del seu departament d'Igualtat, incorporarà un servici municipal d'assessorament, suport i acompanyament dirigit a persones i familiars que requerisquen una primera presa de contacte amb la realitat LGTBI anomenat ‘Unitat Diverses’.

L'alcalde de Sagunt i regidor d'Igualtat, Darío Moreno, ha explicat que es tracta d'un servici que pretén «**sumar i ajudar**». L'objectiu principal és l'acolliment de persones usuàries proporcionant-les atenció d'una manera accessible fora dels circuits clínics amb la finalitat d'informar i orientar cap a recursos existents d'atenció especialitzada, duent a terme un treball en xarxa entre diferents entitats i amb les administracions. Per a esta iniciativa l'Ajuntament ha invertit 10.000 euros.

«**Des de feia un temps, escoltant també les sol·licituds de la ciutadania, enteníem que calia anar un pas més enllà. Que era important que qualsevol persona LGTBI del nostre municipi sabera on dirigir-se quan necessitara determinats serveis. Ens trobàvem amb eixes necessitats no cobertes, encara que existisquen entitats o la Generalitat Valenciana, que presten alguns d'aquests serveis, al final queden una mica inconnexos i allunyats del nostre municipi**», ha puntualitzat el primer edil.

Des d'este servici s'oferix tant presencialment com via telefònica suport professional a nivell social i emocional, un espai de confiança i comunicació, promoció de l'autonomia i capacitació personal i treball a nivell individual i relacional (mediació, entrevistes, etc.). En definitiva, és un servici d'atenció directa i d'informació sobre qualsevol tema relacionat amb la realitat de la població LGTBI. També s'oferix atenció telefònica o via e-mail en matèria de recursos socials, d'oci i temps lliure, i de salut.

Com a servici adscrit a l'Àrea d'Igualtat de l'Ajuntament de Sagunt està situat als Jardins del Centre Cívic Antic Sanatori. És necessari sol·licitar cita prèvia i es pot sol·licitar a través de dos vies: telefonant al 96 265 58 89 o per correu electrònic a diverses@aytosagunto.es.

Entre els servicis que oferixen es troba l'acolliment, ja que es tracta d'un espai d'acolliment inicial, tant personal, com per a famílies, amb l'objectiu d'identificar les necessitats i realitzar les derivacions tant a unitats especialitzades com a l'àmbit associatiu o legal. Este servici d'acolliment pretén proporcionar un entorn amable fora de les rutes sanitàries on aclarir dubtes.

També proporcionarà assessorament psicològic i suport emocional a les persones i famílies en qüestions relacionades amb l'orientació sexual, identitat i expressió de gènere. L'objectiu és previndre problemes psicològics, promoure el desenvolupament de l'orgull i l'apoderament personal, així com realitzar les derivacions oportunes a la xarxa de salut pública.

També, assessorament laboral, és a dir, promoció de l'autonomia i capacitació personal en l'àmbit laboral. A les persones interessades se'ls acompanyarà en processos de canvi personal en el lloc de treball i mediació amb les empreses i se'ls proporcionarà assessorament en matèria d'autoocupació, emprenedoria i cooperativisme, així com en millora de l'ocupabilitat.

Pel que fa a la informació sociosanitària, el servici actua de manera coordinada amb la xarxa de salut pública, derivant i orientant tant a les persones usuàries, com a les seues famílies, sobre les rutes a seguir en els diferents processos. D'altra banda, es proporciona orientació en l'àmbit de la salut sexual i reproductiva per a persones LGTBI, i es facilita l'acostament a tots els recursos existents de la zona, tant associatius com sanitaris.

Així mateix, posen a l'abast de les persones usuàries Orienta, l'oficina integral LGTBI de la Generalitat Valenciana, que compta amb punts d'atenció a les ciutats de València, Alacant i Castelló, disposant igualment de mecanismes per a l'atenció no presencial.

El Servici Orienta oferix igualment una atenció integral d'assessorament i suport a lesbianes, gais, persones trans, bisexuals i intersexuals (LGTBI), els seus familiars i persones més pròximes. Compta amb professionals multidisciplinaris de l'àmbit social, psicològic i legal, amb experiència en la realitat LGTBI, també oferix informació i assessorament a professionals de diferents sectors que necessiten d'orientació especialitzada en l'àmbit del col·lectiu LGTBI.

Este servici de la Unitat de Igualtat ve a completar la labor de sensibilització duta a terme a través de l'Associació Lambda, dins del programa desenvolupat des de l'Àrea d'Igualtat, per als centres d'educació secundària. L'associació Lambda amb el seu ‘Pla Diversia’ cerca formar a l'alumnat en diversitat sexual, de gènere i familiar i així poder erradicar l’LGTBfòbia de les aules.

Els tallers impartits pel col·lectiu Lambda tenen com a objectiu fomentar el coneixement i el respecte de la diversitat sexual, familiar i de gènere, així com resoldre els dubtes que l'alumnat puga tindre per a millorar la convivència i combatre l'assetjament escolar per LGTBfòbia.

Estos són realitzats per un equip format per professionals de Lambda que, amb perspectiva de gènere, una metodologia participativa i fent ús de dinàmiques, jocs i recursos audiovisuals incidirà en els conceptes de sexe biològic, persones intersexuals, identitat de gènere, realitats trans, orientació sexual i assetjament escolar motivat per LGTBfòbia.

![](/media/hiph3sed/c_diversesfin.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/igualtat-incorpora-un-nou-servici-d-assessorament-i-acompanyament-a-persones-lgtbi-unitat-diverses/ "Facebook")
*   [](http://twitter.com/share?url=https://aytosagunto.es/va/actualitat/igualtat-incorpora-un-nou-servici-d-assessorament-i-acompanyament-a-persones-lgtbi-unitat-diverses/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/igualtat-incorpora-un-nou-servici-d-assessorament-i-acompanyament-a-persones-lgtbi-unitat-diverses/ "Linked In")
*   [](mailto:?body=https://aytosagunto.es/va/actualitat/igualtat-incorpora-un-nou-servici-d-assessorament-i-acompanyament-a-persones-lgtbi-unitat-diverses/)